ડિપોઝિટની રકમ ભરતાં અશ્વિનભાઈને આશાબંધન થયું કે હાશ, હવે કાર્ય પૂર્ણ થશે ને રૂમ મારા નામ પર થઈ જશે. આજે આવો ને કાલે આવોનો દોર બાબુઓએ ચાલુ કરાવ્યો, પરંતુ કામ ઠેરનું ઠેર જ રહ્યું. આજકાલ કરતાં બીજા આઠ મહિનાનો સમય વ્યતીત થઈ ગયો. હવે શું કરવું એની અસમંજસમાં હતા. ‘મિડ-ડે’ના નિયમિત વાચક હોવાથી ૨૦૧૬ના એપ્રિલના ‘મિડ-ડે’ના શનિવારના દૈનિકમાં પ્રસિદ્ધ થયેલી આ કૉલમ વાંચતાં તેમની આંખમાં ચમકારો થયો. યોગાનુયોગ તેમની વેદનાને અનુરૂપ કથાનક હતું, જેમાં એક અદના નાગરિકનો અધિકાર RTI કાયદાના યથાયોગ્ય ઉપયોગથી પ્રસ્થાપિત થવાની વાત હતી.